Nick Heidfeld

Nick Lars Heidfeld, (lahir 10 Mei 1977 di Mönchengladbach, Jerman Barat) ialah seorang pemandu kereta lumba dari Jerman. 

Walaupun mendapat beberapa tempat podium pada tahun 2005 bersama Williams, dan pada tahun 2007 dan 2008 dengan BMW Sauber, Heidfeld tidak pernah memenangi sebarang perlumbaan sejak bertanding dalam Formula Satu pada tahun 2000. Heidfeld juga sedang memegang tiga rekod lain. Beliau adalah pemandu yang mendapat bilangan mata kejuaraan dunia tertinggi tanpa memenangi sebuah Grand Prix, memegang rekod untuk menamatkan perlumbaan di atas podium tanpa sebarang kemenangan (13), dan mempunyai tempat kedua yang paling banyak tanpa kemenangan, dengan 8. Beliau juga memegang rekod bagi klasifikasi perlumbaan yang paling berturut-turut sebanyak 41 perlumbaan, dan berkongsi rekod untuk menamatkan perlumbaan yang paling banyak dalam satu musim dengan Tiago Monteiro dan Felipe Massa selepas menamatkan kesemua 18 perlumbaan pada musim 2008.

Pada tahun 2011, Heidfeld berlumba untuk pasukan Renault untuk mengantikan bekas rakan sepasukan BMW Sauber beliau, Robert Kubica yang cedera, sebelum digantikan dengan Bruno Senna. Beliau kini memandu untuk pasukan Rebellion Racing dalam kejuaraan FIA World Endurance Championship.

Kerjaya Formula Satu
Kembali ke F1 bersama Sauber

Pada September 2010, Heidfeld kembali bersaing dalam Formula Satu dengan menggantikan Pedro de la Rosa di pasukan Sauber untuk baki perlumbaan dalam musim 2010. Pada 4 Oktober 2010, Sauber mengesahkan bahawa barisan pemandu mereka bagi musim 2011 ialah Kamui Kobayashi dan Sergio Pérez, dan meninggalkan Heidfeld tanpa kerusi perlumbaan bagi tahun 2011, sebelum menggantikan Robert Kubica di Renault yang telah cedera dalam kemalangan rali pada 6 Februari 2011.

Renault (2011)
Pada 9 Februari, Lotus Renault GP mengesahkan bahawa Heidfeld akan berkongsi tugas ujian bersama Bruno Senna pada hari Sabtu dan Ahad dalam ujian empat hari di Jerez bagi menilai pemandu yang akan menggantikan Robert Kubica yang cedera setelah mengalami sebuah kemalangan rali di Itali, bagi musim 2011. Pada hari Sabtu, Heidfeld menetapkan masa yang terpantas dan menyatakan bahawa beliau berasa seronok memandu kereta tersebut. Heidfeld telah disahkan sebagai penganti Kubica pada 16 Februari 2011. Di Australia, iaitu perlumbaan pertama musim ini berikutan pembatalan Grand Prix Bahrain, Heidfeld bermula dari tempat ke-18 dan menamatkan perlumbaan tersebut di tempat ke-12. Pada 10 April 2011, Heidfeld mendapat tempat ketiga, selepas bermula dari tempat keenam, di Grand Prix Malaysia di Sepang, dan memecahkan rekod Stefan Johansson yang menaiki podium tanpa sebarang kemenangan sebanyak 12 kali. Beliau menambah satu lagi tempat ke-12 di China, sebelum mendapat tempat ketujuh di Turki selepas bersaing dengan rakan sepasukan, Vitaly Petrov. Heidfeld mendapat tempat kelapan di Sepanyol dan Monaco, sebelum bersara di Grand Prix Kanada. Beliau terpaksa bersara di Hungary selepas keretanya terbakar selepas keluar lorong pit pada pusingan ke-25. Heidfeld telah digantikan oleh Bruno Senna di Grand Prix Belgium. Heidfeld secara rasmi berpisah dengan pasukan Renault pada 2 September 2011.

 Rujukan 

 Pautan luar 

 Laman sesawang Nick Heidfeld /
 Laman peminat Nick Heidfeld 
 Laman sesawang rasmi BMW Sauber F1 Team

Kategori:Pemandu Formula Satu Jerman
Kategori:Pemandu kereta lumba Jerman